1 POSĖDIS

**SPRENDIMAS**

**DĖL FINANSAVIMO SKYRIMO KAUNO RAJONO DAUGIABUČIŲ GYVENAMŲJŲ NAMŲ KIEMŲ TVARKYMUI TVARKOS APRAŠO PATVIRTINIMO**

2022 m. sausio 27 d. Nr. TS-32

Kaunas

Vadovaudamasi Lietuvos Respublikos vietos savivaldos įstatymo 6 straipsnio
28 punktu, 16 straipsnio 4 dalimi, Kauno rajono savivaldybės taryba n u s p r e n d ž i a:

Patvirtinti Finansavimo skyrimo Kauno rajono daugiabučių gyvenamųjų namų kiemų tvarkymui tvarkos aprašą (pridedama).

Savivaldybės meras Valerijus Makūnas

PATVIRTINTA

Kauno rajono savivaldybės tarybos

2022 m. sausio 27 d. sprendimu Nr. TS-32

**FINANSAVIMO SKYRIMO KAUNO RAJONO DAUGIABUČIŲ GYVENAMŲJŲ NAMŲ KIEMŲ TVARKYMUI TVARKOS APRAŠAS**

**I SKYRIUS**

**BENDROSIOS NUOSTATOS**

1. Finansavimo skyrimo Kauno rajono daugiabučių gyvenamųjų namų kiemų tvarkymui tvarkos aprašas (toliau – Aprašas) nustato Kauno rajono savivaldybės (toliau – Savivaldybė) daugiabučių gyvenamųjų namų kiemų tvarkymo finansavimo sąlygas ir tvarką, prašymų finansuoti daugiabučio gyvenamojo namo kiemo tvarkymo darbus (toliau – Prašymas) teikimo bei nagrinėjimo ir vertinimo, sprendimų dėl finansavimo skyrimo priėmimo tvarką.

2. Apraše vartojamos sąvokos:

2.1. **Bendrojo naudojimo objektų valdytojas (toliau – Valdytojas)** – daugiabučio gyvenamojo namo butų ir kitų patalpų savininkų bendrija, jungtinės veiklos sutartimi įgaliotas asmuo arba kitas daugiabučio gyvenamojo namo butų ir kitų patalpų savininkų sprendimu ir sutartimi įgaliotas asmuo, kuriam teisės aktai leidžia teikti turto administravimo paslaugas, arba pagal Lietuvos Respublikos civilinio kodekso 4.84 straipsnį paskirtas bendrojo naudojimo objektų administratorius.

2.2. **Tvarkymo darbai –** daugiabučių gyvenamųjų namų kiemų sutvarkymas, remontuojant, rekonstruojant ar įrengiant kiemų dangą (automobilių stovėjimo aikšteles).

3. Kitos Apraše vartojamos sąvokos atitinka Lietuvos Respublikos teisės aktuose vartojamas sąvokas.

4. Finansavimas skiriamas iš Savivaldybės biudžeto lėšų.

5. Tvarkymo darbų suma, finansuojama Savivaldybės biudžeto lėšomis, 50–100 proc.

6. Tvarkymo darbų vykdytoją (toliau – Rangovas) teisės aktų nustatyta tvarka parenka Savivaldybės administracija.

7. Tvarkymo darbai atliekami pagal įkainius, nurodytus Rangos sutartyje.

8. Tvarkymo darbų finansavimui gauti būtina atitikti šias sąlygas:

8.1. Daugiabučio gyvenamojo namo statybos data – 1994 m. arba ankstesnė;

8.2. Valdytojas žemės sklypą valdo nuosavybės teise arba nuomos pagrindais;

8.3. Daugiabučio gyvenamojo namo butų ar kitų patalpų savininkai pritaria Tvarkymo darbams (51 proc. ar daugiau).

**II SKYRIUS**

**PRAŠYMŲ TEIKIMAS**

9. Valdytojas Savivaldybės administracijai pateikia Aprašo priede nurodytą Prašymą. Savivaldybės administracija einamaisiais metais Prašymus priima nuo vasario 15 d. iki kovo 31 d. Kvietimai teikti Prašymus skelbiami Savivaldybės interneto svetainėje [www.krs.lt](http://www.krs.lt).

10. Kartu su Prašymu privalo būti pateikti šie dokumentai (patvirtintos jų kopijos):

10.1. Valdytojo įgaliojimus patvirtinantis dokumentas;

10.2. Daugiabučio gyvenamojo namo butų ar kitų patalpų savininkų sprendimas dėl pritarimo Tvarkymo darbams (kaip tai numatyta Aprašo 8.3 papunktyje);

10.3. Nuosavybės teise ar nuomos pagrindais valdomo žemės sklypo Tvarkymo darbų schema;

10.4. Jei daugiabutis gyvenamasis namas nuomoja valstybinės žemės sklypą – Nacionalinės žemės tarnybos prie Žemės ūkio ministerijos sutikimas vykdyti Tvarkymo darbus.

10.5. Preliminari Tvarkymo darbų sąmata (nustačius tikslią Tvarkymo darbų kainą, įmokų dalys / dydžiai tikslinami);

10.6. Jei daugiabutis gyvenamasis namas dalyvavo / dalyvauja daugiabučių namų atnaujinimo (modernizavimo) programoje – dokumentai, patvirtinantys šį faktą.

11. Jei pateikiami netinkamai užpildyti ar ne visi Aprašo 10 punkte nurodyti dokumentai arba pateikiami klaidingi duomenys, Savivaldybės administracija apie tai per
10 darbo dienų raštu arba el. paštu praneša Valdytojui, nurodydama iki 10 darbo dienų terminą pateiktiems dokumentams patikslinti ar papildomiems dokumentams pateikti. Per nustatytą terminą nepatikslinus dokumentų ar nepateikus papildomų dokumentų, Prašymas nenagrinėjamas ir apie tai raštu ar el. paštu informuojamas Valdytojas.

12. Pasikeitus pateiktame Prašyme ar kartu su juo pateiktuose dokumentuose nurodytiems duomenims, Valdytojas privalo nedelsdamas, bet ne vėliau kaip per 5 darbo dienas, apie tai informuoti Savivaldybės administraciją ir pateikti pasikeitusių dokumentų patvirtintas kopijas.

 **III SKYRIUS**

**PRAŠYMŲ NAGRINĖJIMAS**

13. Pateiktus prašymus nagrinėja, finansuotinus objektus ir finansavimo dydį siūlo Savivaldybės administracijos direktoriaus įsakymu sudaryta komisija (toliau – Komisija). Komisija sudaroma ne mažiau kaip iš 5 narių – Savivaldybės administracijos darbuotojų. Komisija savo darbe vadovaujasi Savivaldybės administracijos direktoriaus įsakymu patvirtintu darbo reglamentu.

14. Komisija, nustačiusi, kad kartu su Prašymu pateikta Tvarkymo darbų sąmata neatitinka pagal Rangovo įkainius apskaičiuotos Tvarkymo darbų sąmatos, raštu arba el. paštu kreipiasi į Valdytoją su prašymu ne vėliau kaip per 10 darbo dienų pateikti patikslintą Prašymą. Per nustatytą terminą nepateikus patikslinto Prašymo, jis toliau nenagrinėjamas ir apie tai raštu ar el. paštu informuojamas Valdytojas.

15. Komisija, iki einamųjų metų balandžio 30 d., išnagrinėjusi pateiktus Prašymus, įvertina, ar Prašymai atitinka Aprašo 8 punkte nustatytus kriterijus, atsižvelgdama į einamųjų metų Savivaldybės biudžeto asignavimus, įvertinusi Prašyme nurodytų numatomų darbų apimtį bei vadovaudamasi Aprašo 19 punkte nustatytais kriterijais, sudaro objektų, kuriems siūloma skirti finansavimą, eilę.

16. Prašymai, kurie neatitinka Aprašo 8 punkte nustatytų kriterijų, yra atmetami ir apie tai Valdytojas informuojamas raštu ar el. paštu, nurodant atmetimo priežastis.

17. Atsižvelgdamas į Komisijos siūlymą, Savivaldybės administracijos direktorius, per 5 darbo dienas nuo Komisijos sprendimo priėmimo dienos, įsakymu patvirtina finansuojamų objektų sąrašą (toliau – Sąrašas). Sąraše nurodomi Valdytojų pavadinimai, Tvarkymo darbų objektų adresai ir skiriama lėšų suma. Sąrašas sudaromas einamiesiems metams.

18. Sąrašas skelbiamas Savivaldybės interneto svetainėje [www.krs.lt](http://www.krs.lt). Valdytojai, kurie įtraukiami į Sąrašą, informuojami raštu ar el. paštu.

**IV SKYRIUS**

**FINANSAVIMO PIRMENYBĖ**

19. Komisijai nustačius, kad Prašymai atitinka Aprašo 8 punkte nustatytus kriterijus, jie vertinami ir reitinguojami (sudaroma eilė), atsižvelgiant į lentelėje nurodytus kriterijus
(maksimali skiriamų balų suma - 13):

|  |
| --- |
| **I Kriterijus** |
| **Balai** | **0** | **1** | **2** | **3** | **4** |
| Valdytojo lėšų dalis, proc. | 0 | 20 | 30 | 40 | 50 |
| **II Kriterijus** |
| **Balai** | **0** | **1** | **2** | **3** | **4** |
| Daugiabučio gyvenamojo namo dydis, kv. m | Iki 1000 | Nuo 1001 iki 2000 | Nuo 2001 iki 3000 | Nuo 3001 iki 4000 | Daugiau nei 4000 |
| **III Kriterijus** |
| **Balai** | **2** |
| Dalyvavimas daugiabučių namų atnaujinimo (modernizavimo) programoje  | Taip |
| **IV Kriterijus** |
| **Balai** | **3** |
| Daugiabučiai gyvenamieji namai, kurių Valdytojai pateikė Prašymus ir kurių žemės sklypai ribojasi ar į jų kiemus patenkama bendra įvaža | Taip |
| **Iš viso skiriama balų:** |  |

20. Jei keli Valdytojų pateikti Prašymai surenka vienodą įvertinimo balą, pirmenybė teikiama tų Valdytojų Prašymams, kurių pateikimo Savivaldybės administracijai data – ankstesnė.

 **V SKYRIUS**

**ATSISKAITYMAS IR KONTROLĖ**

21. Tvarkymo darbai turi būti įvykdyti iki einamųjų metų pabaigos. Darbų atlikimo terminas gali būti pratęstas, kai Tvarkymo darbai, kuriems skirtas finansavimas, yra pradėti einamaisiais metais, tačiau dėl nenumatytų aplinkybių negali būti pabaigti.

22. Atsiskaitymo tvarka už atliktus Tvarkymo darbus tarp Savivaldybės ir Rangovo nustatoma sutartyje, sudaromoje tarp nurodytų šalių.

23. Su Valdytojais, kuriems skiriamas finansavimas, per 30 dienų nuo Savivaldybės administracijos direktoriaus įsakymu patvirtinto Sąrašo dienos (kaip tai numatyta Aprašo
17 punkte), pasirašomos lėšų naudojimo sutartys (toliau – Sutartis). Sutarties forma tvirtinama Savivaldybės administracijos direktoriaus įsakymu. Valdytojas per 30 kalendorinių dienų nuo Sutarties pasirašymo dienos perveda savo lėšų dalį į Sutartyje nurodytą Savivaldybės administracijos surenkamąją sąskaitą (jei Valdytojas prie Tvarkymo darbų prisideda savo lėšomis). Laiku nesumokėjus nurodytų lėšų dalies, Sutartis Savivaldybės administracijos iniciatyva nutraukiama.

 **VI SKYRIUS**

**BAIGIAMOSIOS NUOSTATOS**

1. Su tikslinių lėšų skyrimu susiję, bet Apraše nereglamentuoti klausimai, sprendžiami vadovaujantis teisės aktais.
2. Aprašas gali būti pakeistas ar panaikintas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Finansavimo skyrimo Kauno rajono daugiabučių gyvenamųjų namų kiemų tvarkymui tvarkos aprašo

priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(daugiabučio gyvenamojo namo valdytojas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(adresas, tel., el. p.)

Kauno rajono savivaldybės administracijai

**PRAŠYMAS**

**SKIRTI FINANSAVIMĄ DAUGIABUČIO GYVENAMOJO NAMO KIEMO TVARKYMO DARBAMS**

\_\_\_\_\_\_\_\_\_\_\_\_

(data)

Vadovaudamasis Finansavimo skyrimo Kauno rajono daugiabučių gyvenamųjų namų kiemų tvarkymui tvarkos aprašu, patvirtintu Kauno rajono savivaldybės tarybos 2022 m. sausio 27 d. sprendimu Nr. TS – „Dėl finansavimo skyrimo Kauno rajono daugiabučių gyvenamųjų namų kiemų tvarkymui tvarkos aprašo patvirtinimo“, prašau skirti finansavimą daugiabučio gyvenamojo namo kiemo tvarkymo darbams.

Pagrindinė informacija apie daugiabutį gyvenamąjį namą:

1. Adresas\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Unikalusis statinio Nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. Unikalusis žemės sklypo Nr. ­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prie Tvarkymo darbų savo lėšomis prisidedama: **Taip / Ne** (pažymėti)

Prie Tvarkymo darbų prisidedama tokia dalimi, proc.: **0 / 20 / 30 / 40 / 50** (pažymėti)

Prie Tvarkymo darbų prisideda tokia suma, Eur:­­­\_\_\_\_\_\_\_\_\_\_\_ (įrašyti)

Daugiabutis namas dalyvauja atnaujinimo (modernizavimo) programoje: **Taip / Ne** (pažymėti)

PRIDEDAMA:

1. Valdytojo įgaliojimus patvirtinantis dokumentas, lapai;
2. Daugiabučio gyvenamojo namo butų ar kitų patalpų savininkų sprendimas dėl pritarimo Tvarkymo darbams, lapai;
3. Nuosavybės teise ar nuomos pagrindais valdomo žemės sklypo Tvarkymo darbų schema, lapai;
4. Nacionalinės žemės tarnybos prie Žemės ūkio ministerijos sutikimas vykdyti Tvarkymo darbus (jei daugiabutis gyvenamasis namas nuomoja valstybinės žemės sklypą), lapai;
5. Preliminari Tvarkymo darbų sąmata, lapai;
6. Dokumentai, patvirtinantys apie dalyvavimą atnaujinimo (modernizavimo) programoje (jei daugiabutis gyvenamasis namas dalyvavo / dalyvauja daugiabučių namų atnaujinimo (modernizavimo) programoje, lapai.
7. Kita informacija, lapai.

(pareigų pavadinimas) (parašas) (valdytojo atstovo vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_